b'\n_START_ARTICLE_\nDet liberaldemokratiske parti (Japan)\n_START_SECTION_\nIdeologi\n_START_PARAGRAPH_\nIdeologisk har partiet et liberalt opphav, men har i nyere tid utviklet seg til et mer konservativt parti, med tette b\xc3\xa5nd til de st\xc3\xb8rste bedriftene i japansk n\xc3\xa6ringsliv. Under partileder Junichiro Koizumi spilte partiet i regjering ogs\xc3\xa5 p\xc3\xa5 sterke nasjonalistiske strenger, eksempelvis gjennom bes\xc3\xb8k ved Yasukuni-helligdommen, ofte til protester fra nabolandet Kina. Koizumi sendte ogs\xc3\xa5 japanske bidrag til krigen i Irak, den f\xc3\xb8rste utenlandsoperasjonen siden andre verdenskrig.\n_START_SECTION_\nOppslutning\n_START_PARAGRAPH_\nLDP har styrt Japan nesten uavbrutt siden 1955, med unntak av en kort periode p\xc3\xa5 begynnelsen av 1990-\xc3\xa5rene og begynnelsen av 2010-\xc3\xa5rene. Ved valget i 2005 vant partiet en stor seier og fikk rent flertall i parlamentet. Japans liberaldemokratiske parti fikk 296 av de 480 representantene i underhuset i Japans parlament, en framgang p\xc3\xa5 60 mandater. \xc3\x85ret etter etterfulgte Shinzo Abe som partileder etter Junichiro Koizumi, og ved suppleringsvalget til overhuset i 2007 gikk partiet p\xc3\xa5 et uventet nederlag og mistet for f\xc3\xb8rste gang i historien flertallet i overhuset._NEWLINE_12. september 2007 gikk Abe av som statsminister, og etter en mellomperiode ble Taro Aso partileder og statsminister 1. september 2008. Ved valget 30. august 2009 ble det p\xc3\xa5 forh\xc3\xa5nd ventet at Japans liberaldemokratiske parti kunne miste sitt flertall ogs\xc3\xa5 i underhuset, og vike plassen som regjeringsparti til Det demokratiske parti. Ved opptellingen fikk liberaldemokratene bare 119 representanter, mens demokratene fikk 308 av de totalt 480 setene i nasjonalforsamlingens underhus. Liberaldemokratene mistet s\xc3\xa5ledes hele 177 mandater, i et valg som ble betegnet som et knusende nederlag for partiet.'